
诪讜注讚 拽讟谉 讙 注"讘 - 驻讬专讜砖 砖讟讬讬谞讝诇抓

讗 讻讬 讗转讗 [讻讗砖专 讘讗] 专讘 讚讬诪讬 诪讗专抓 讬砖专讗诇 诇讘讘诇 讗诪专 诪住讜专转 砖砖诪注 诪讞讻诪讬 讗专抓 讬砖专讗诇 讘诇砖讜谉 讝讜: 讬讻讜诇 讬诇拽讛 注诇 讛转讜住驻转 鈥� 讜谞住讬讘 诇讛 转诇诪讜讚讗 诇驻讟讜专讗 [讜讬砖 注诇 讻讱 诇讬诪讜讚 诇驻讟讜专], 讜讛注讬专 专讘 讚讬诪讬: 讜诇讗 讬讚注谞讗 诪讗讬 转诇诪讜讚讗 讜诪讗讬 [讜讗讬谞讬 讬讜讚注 诪讛讜 讛诇讬诪讜讚 讜诪讛讬] 讛转讜住驻转 砖讛转讻讜讜谞讜 诇讛诐 讘砖诪讜注讛 讝讜.


讜谞讞诇拽讜 讞讻诪讬诐 讘驻讬专讜砖 诪住讜专转 讝讜, 专' 讗诇注讝专 讗诪专: 转讜住驻转 讝讜 砖讗诪专讜 讛讬讗 讞专讬砖讛 讘砖讘讬注讬转, 砖诇讗 谞转驻专砖 讘讛 讗讬住讜专 "诇讗 转注砖讛" 讘转讜专讛, 讜讛讬讗 讻转讜住驻转 诇诪诇讗讻讜转 讛诪驻讜专讟讜转 讘讻转讜讘. 讜讛讻讬 拽讗诪专 [讜讻讱 讗诪专, 讻讱 讬砖 诇讛讘讬谉]: 讬讻讜诇 讬诇拽讛 注诇 讞专讬砖讛 讘砖诪讬讟讛 讚讗转讬讗 [砖讛讬讗 讘讗讛, 谞诇诪讚转] 诪讻诇诇 讜驻专讟 讜讻诇诇 砖讗祝 讛讬讗 讗住讜专讛, 讜谞住讬讘 诇讬讛 转诇诪讜讚讗 诇驻讟讜专讗 [讜讬砖 注诇 讻讱 诇讬诪讜讚 诇驻讟讜专] 讗转 讛讞专讬砖讛 诪注讜谞砖 诪诇拽讜转.


讜讟注诐 讛讚讘专: 砖讗诐 诇讜拽讬诐 注诇 讛讞专讬砖讛, 讗诐 讻谉 讻诇 讛谞讬 驻专讟讬 [讗诇讛 讛驻专讟讬诐] 砖诪谞讛 讛讻转讜讘 讘讘爪讬专讛 讜讝诪讬专讛 诇诪讛 诇讬? 讗诇讗 讜讚讗讬 讬砖 诇讛讘讬谉 砖讘讗讜 讗诇讛 诇诇诪讚 砖专拽 注诇 驻专讟讬诐 讗诇讛 诇讜拽讬诐, 讜注诇 诪诇讗讻讜转 讗讞专讜转 讗讬谉 诇讜拽讬诐.


讜专' 讬讜讞谞谉 讗诪专: 转讜住驻转 讝讜 讛讬讗 讬诪讬诐 砖讛讜住讬驻讜 讞讻诪讬诐 诇驻谞讬 专讗砖 讛砖谞讛 砖诇 讛砖讘讬注讬转 砖讙诐 讘讛诐 讗住讜专 诇注讘讜讚 讗转 讛讗讚诪讛 讻讚讬 诇讛讻砖讬专讛 诇砖谞讛 讛讘讗讛. 讜讛讻讬 拽讗诪专 [讜讻讱 讗诪专]: 讬讻讜诇 讬诇拽讛 注诇 转讜住驻转 专讗砖 讛砖谞讛, 讚讗转讬讗 [砖讛讬讗 讘讗讛, 谞诇诪讚转] 诪谉 讛讻转讜讘 "讘讞专讬砖 讜讘拽爪讬专 转砖讘转" (砖诪讜转 诇讚, 讻讗), 砖诪讬讬转讜专 讛讻转讜讘 诇诪讚讜 砖诇讗 专拽 注讘讜讚转 讛讗讚诪讛 讘砖讘讬注讬转 注爪诪讛 讗住讜专讛 讗诇讗 讗驻讬诇讜 讞专讬砖 讜拽爪讬专 砖诇 注专讘 砖讘讬注讬转 讗住讜专讬诐, 讜谞住讬讘 诇讛 转诇诪讜讚讗 诇驻讟讜专讗 [讜讬砖 注诇 讻讱 诇讬诪讜讚 诇驻讟讜专] 诇注谞讬谉 注讜谞砖, 讻讚讘注讬谞谉 诇诪讬诪专 诇拽诪谉 [讻驻讬 砖谞专爪讛 诇讜诪专 讗讞专 讻讱].


讜诪住讘讬专讬诐: 诪讗讬 [诪讛 讛诐] 讗讜转诐 讬诪讬诐 砖诇驻谞讬 专讗砖 讛砖谞讛, 讻讚转谞谉 [讻驻讬 砖砖谞讬谞讜 讘诪砖谞讛]: 注讚 诪转讬 讞讜专砖讬谉 讘砖讚讛 讗讬诇谉 (砖讚讛 砖爪讜诪讞讬诐 讘讜 讗讬诇谞讜转) 讘注专讘 砖讘讬注讬转? 讘讬转 砖诪讗讬 讗讜诪专讬诐: 讻诇 讝诪谉 砖讬驻讛 讛讞专讬砖 诇讙讬讚讜诇讜 砖诇 驻专讬 讛诪爪讜讬 讻讘专 注诇 讛讗讬诇谞讜转 鈥� 诪讜转专, 讗讘诇 诇讗讞专 诪讻谉 砖讛讞专讬砖讛 讛讬讗 专拽 诇转讜注诇转 讛讗讬诇谉 讜讛驻讬专讜转 砖注转讬讚 诇讛爪诪讬讞 讘砖谞讛 讛讘讗讛 鈥� 讗住讜专, 讜讘讬转 讛诇诇 讗讜诪专讬诐: 注讚 讛注爪专转 (砖讘讜注讜转) 诪讜转专 诇讞专讜砖. 讜诪注讬专讬诐: 讜拽专讜讘讬谉 讚讘专讬 讗诇讜 诇讛讬讜转 讻讚讘专讬 讗诇讜, 讻诇讜诪专 诇诪注砖讛 讗讬谉 讛讘讚诇 谞讬讻专 讘转讗专讬讱 讘讬谉 讚讘专讬 讘讬转 砖诪讗讬 诇讚讘专讬 讘讬转 讛诇诇.


讜注讚 诪转讬 讞讜专砖讬谉 砖讚讛 讛诇讘谉 (砖讚讛 转讘讜讗讛) 注专讘 砖讘讬注讬转 鈥� 诪砖转讻诇讛 讛诇讞讛 (讛专讟讬讘讜转 砖诪讞诪转 讛讙砖诪讬诐) 砖讘砖讚讜转, 讜讻诇 讝诪谉 砖讘谞讬 讗讚诐 讘讚专讱 讻诇诇 讞讜专砖讬诐 注讚讬讬谉 讗转 砖讚讜转讬讛诐 诇讬讟注 诪拽砖讗讜转 讜诪讚诇注讜转 (诇讙讬讚讜诇 拽讬砖讜讗讬诐 讜讚诇注转) 讛谞讝专注讬诐 讘住讜祝 讛讞讜专祝.


专' 砖诪注讜谉 讗讜诪专: 讗诐 讻谉 砖诇讗 谞拽讘注 讝诪谉 诪住讜讬讬诐 谞转谞讛 转讜专讛 砖讬注讜专 诇讻诇 讗讞讚 讜讗讞讚 讘讬讚讜, 砖讬讻讜诇 讗讚诐 诇讜诪专 讘讻诇 注转 砖讛讜讗 讞讜专砖 注诇 诪谞转 诇讝专讜注 讘讗讜转讛 砖谞讛. 讗诇讗 讬砖 诇拽讘讜注 讝诪谉 诪讜讙讚专: 讘砖讚讛 讛诇讘谉 鈥� 讞讜专砖讬诐 注讚 讛驻住讞, 讜讘砖讚讛 讛讗讬诇谉 鈥� 讞讜专砖讬诐 注讚 讛注爪专转. 讜讘讬转 讛诇诇 讗讜诪专讬诐: 注讚 讛驻住讞.


讜讗诪专 专' 砖诪注讜谉 讘谉 驻讝讬 讗诪专 专' 讬讛讜砖注 讘谉 诇讜讬 诪砖讜诐 (讘砖诐) 讘专 拽驻专讗: 专讘谉 讙诪诇讬讗诇 讜讘讬转 讚讬谞讜 谞诪谞讜 (讚谞讜 讜讛爪讘讬注讜 讜讛讞诇讬讟讜) 注诇 砖谞讬 驻专拽讬诐 (讝诪谞讬诐) 讛诇诇讜, 驻住讞 讜注爪专转, 砖讗住专讜诐 讞讻诪讬诐 讘砖谞讛 讛砖讬砖讬转, 讜讘讟诇讜诐 讜讛转讬专讜 诇讞专讜砖 注讚 专讗砖 讛砖谞讛.


讗诪专 诇讬讛 [诇讜] 专' 讝讬专讗 诇专' 讗讘讛讜, 讜讗诪专讬 诇讛 [讜讬砖 讗讜诪专讬诐] 砖讗诪专 诇讜 专讬砖 诇拽讬砖 诇专' 讬讜讞谞谉: 专讘谉 讙诪诇讬讗诇 讜讘讬转 讚讬谞讜 讛讬讻讬 诪爪讜 诇诪讘讟诇讬 转拽谞转讗 [讻讬爪讚 讬讻讜诇讬诐 讛诐 诇讘讟诇 转拽谞讛] 砖诇 讘讬转 砖诪讗讬 讜讘讬转 讛诇诇 讛讙讚讜诇讬诐 诪讛诐? 讜讛转谞谉 [讜讛专讬 砖谞讬谞讜 讘诪砖谞讛]: 讗讬谉 讘讬转 讚讬谉 讬讻讜诇 诇讘讟诇 讚讘专讬 讘讬转 讚讬谉 讞讘讬专讜 讗诇讗 讗诐 讻谉 讙讚讜诇 诪诪谞讜 讘讞讻诪讛 讜讘诪谞讬谉!


"讗砖转讜诪诐 [讛砖转讜诪诐, 转讛讛] 讻砖注讛 讞讚讛 [讗讞转]" (讚谞讬讗诇 讚, 讟讝) 讝诪谉 诪讛. 讗诪专 诇讬讛 [诇讜]: 讗讬诪讜专 [讗诪讜专], 讻讬 讻讱 讛转谞讜 讘讬谞讬讛谉 讘砖注转 拽讘讬注转 讛转拽谞讛: 讻诇 讛专讜爪讛 诇讘讟诇 讙讝讬专讛 讝讜 鈥� 讬讘讜讗 讜讬讘讟诇.


讜转讜讛讬诐: 讜讻讬 讚讬讚讛讜 [砖诇讛诐], 砖诇 讘讬转 砖诪讗讬 讜讘讬转 讛诇诇 讛讬讗 讙讝讬专讛 讝讜 砖讛诐 讬讻讜诇讬诐 诇转拽谉 讘讛? 讛诇讗 讛诇讻讛 诇诪砖讛 诪住讬谞讬 讛讬讗! 砖讗诪专 专' 讗住讬 讗诪专 专' 讬讜讞谞谉 诪砖讜诐 专' 谞讞讜谞讬讗 讗讬砖 讘拽注转 讘讬转 讞讜专转谉: 注砖专 谞讟讬注讜转 (注爪讬诐 爪注讬专讬诐) 讛诪爪讜讬讜转 讘砖讚讛 砖诇 讘讬转 住讗讛 诪讜转专 诇讞专讜砖 讘砖讘讬诇谉 讗转 讻诇 讛砖讚讛 注讚 专讗砖 讛砖谞讛, 诇爪讜专讱 讛讗讬诇谞讜转. 诪砖诪注 砖讘注爪讬诐 讗讞专讬诐 鈥� 讗住讜专. 讜讻谉 讚讬谉 注专讘讛 砖诪讘讬讗讬诐 讘诪拽讚砖 讬转专 注诇 注专讘讛 砖讘诇讜诇讘, 讜讻谉 谞讬住讜讱 讛诪讬诐 讘讞讙 讛住讜讻讜转 注诇 讛诪讝讘讞, 讛诇讻讜转 讗诇讛 讛诇讻讛 诇诪砖讛 诪住讬谞讬 讛谉. 诪砖诪注 砖讗讬住讜专 讛讞专讬砖讛 讘注专讘 砖讘讬注讬转 讗讬谞讜 诪转拽谞转 讞讻诪讬诐 讘讘讬转 砖谞讬, 讗诇讗 讛讜讗 诪讬住讜讚讜转 诪住讜专转 转讜专讛 砖讘注诇 驻讛!


讗诪专 专' 讬爪讞拽: 讻讬 讙诪讬专讬 讛诇讻转讗 [讻讗砖专 讛讬讜 诇讜诪讚讬诐 讛诇讻讛 讝讜], 讛讬讛 讛讗讬住讜专 讘讛 专拽 砖诇砖讬诐 讬讜诐 诇驻谞讬 专讗砖 讛砖谞讛, 讜讗转讜 讛谞讬 转拽讜谉 [讜讘讗讜 讗诇讜 讘讬转 砖诪讗讬 讜讘讬转 讛诇诇, 讜转讬拽谞讜] 讝诪谞讬诐 诪讜拽讚诪讬诐 讬讜转专, 诪驻住讞 讜诪注爪专转, 讜讗转谞讜 讘讚讬讚讛讜 [讜讛转谞讜 讘转拽谞讛 砖诇讛诐]: 讻诇 讛专讜爪讛 诇讘讟诇 讬讘讜讗 讜讬讘讟诇.


讜注讜讚 转讜讛讬诐: 讜讛谞讬 讛诇讻转讗 谞讬谞讛讜 [讜讻讬 讗讬住讜专讬诐 讗诇讛 诪砖讜诐 讛诇讻讜转 诇诪砖讛 诪住讬谞讬 讛谉]? 讛诇讗 拽专讗讬 谞讬谞讛讜 [讻转讜讘讬诐 诪驻讜专砖讬诐 讛诐], 讚转谞讬讗 [砖讻谉 砖谞讬谞讜 讘讘专讬讬转讗], 谞讗诪专: "讘讞专讬砖 讜讘拽爪讬专 转砖讘转" (砖诪讜转 诇讚, 讻讗) 专' 注拽讬讘讗 讗讜诪专: 讗讬谉 爪专讬讱 诇讜诪专 砖讛转讻讜讜谉 讛驻住讜拽 诇讞专讬砖 讜诇拽爪讬专 砖诇 砖讘讬注讬转 鈥� 砖讛专讬 讻讘专 谞讗诪专: "讜讘砖谞讛 讛砖讘讬注讬转 砖讘转 砖讘转讜谉 讬讛讬讛 诇讗专抓 砖讚讱 诇讗 转讝专注 讜讻专诪讱 诇讗 转讝诪专" (讜讬拽专讗 讻讛, 讚), 讗诐 讻谉 谞讗住专讛 讻诇 注讘讜讚讛 讘砖讘讬注讬转, 讗诇讗 讘讗 讛讻转讜讘 诇讗住讜专 讞专讬砖 砖诇 注专讘 砖讘讬注讬转

